તાજેતરમાં દેશનાં ૬૫મા રાષ્ટ્રીય ફિલ્મ ઍવોર્ડ જાહેર થયાં હતા. જેમાં મનિષ સૈનીની ‘ઢ’ ફિલ્મને સર્વશ્રેષ્ઠ ગુજરાતી ફિલ્મનો ઍવોર્ડ મળ્યો હતો. શાળાના ત્રણ વિદ્યાર્થીઓ પર આધારિત આ ફિલ્મ હજી સિનેમા ઘરોમાં રજૂ થવાની બાકી છે. ફિલ્મ અમદાવાદ સ્થિત ભવન્સ કૉલેજમાં ઊભા કરાયેલ સેટ સતત પર ૧૨-૧૨ કલાક કામ કરી તૈયાર કરવામાં આવી હતી. જેમાં એનઆઈડીના ભૂતપૂર્વ વિદ્યાર્થી મનિષ સૈનીનું દિગ્દર્શન છે. ફિલ્મમાં નસિરુદ્દિન શાહ એક જાદુગરની ભૂમિકામાં છે. મુખ્યમંત્રી શ્રી વિજયભાઈ રુપાણીએ શ્રેષ્ઠ ગુજરાતી ફિલ્મ તરીકે જાહેર થયેલ ‘ઢ’ ફિલ્મના નિર્માતા-દિગ્દર્શક અને ૩ બાળ કલાકારોને ગુજરાત સરકાર અને રાજ્યની જનતા જનાર્દન વતી અભિનંદન પાઠવ્યા હતા. ઉલ્લેખનીય છે કે, ગત વર્ષે ૨૦૧૭માં ‘રોન્ગ સાઈડ રાજૂ’ને પણ બેસ્ટ ગુજરાતી ફિલ્મનો રાષ્ટ્રીય ઍવોર્ડ મળ્યો હતો.